Reakcije na inauguralni govor predsjednika Busha (22/12/05) - 2005-01-22
Arapski svijet dočekao govor sa skepsom, Europljani - namrgođeno
"Washington Post" na naslovnici prenosi riječi dužnosnika Bijele kuće koji kažu da inauguracijski govor predsjednika Busha ne označava temeljitu promjenu smjera američke vanjske politike. Umjesto toga, kažu dužnosnici, radi se o pojašnjenju predsjednikove politike prema Iraku, Afganistanu, Srednjem istoku i drugim dijelovima svijeta. Predsjednikovi savjetnici kažu da je njegovog govor odrazio njegova najdublja uvjerenja o svrsi američke vanjske politike, no da je bio pažljivo napisan, kako ne bi predsjednika vezao uz neostvarive ciljeve. U tom je govoru, naime, predsjednik Bush neprestano isticao potrebu širenja slobode u svijetu, a da nije niti jednom spomenuo niti Irak, niti terorizam. "Washington Post" također bilježi da je predsjednikov govor u arapskom svijetu dočekan uglavnom sa skepsom. Službenih reakcija za sada je malo zbog obilježavanja vjerskog blagdana Kurban Bajrama, no većina analitičara govori o "šupljoj retorici" i "mesijanskoj poruci" predsjednikovog govora", jer mnogi Arapi smatraju američku politiku u regiji motiviranom novcem i podrškom Izraelu. "New York Times" piše da je Bushov smiješak na inauguraciji u Europi dočekan uglavnom – mrštenjem. Prve reakcije Europljana na njegov inauguracijski govor bile su – piše "Times" – prilično hladne. Europski komentatori pitali su se – kakav bi novi rat američki predsjednik mogao pokrenuti u ime idealizma, te su njegove riječi o eliminiranju tiranije u svijetu opisivali kao arogantni ponos i hipokriziju. Ipak, kako piše njujorški dnevnik, početak drugog mandata predsjednika Busha obilježen je pomirljivim gestama prema Europi: tu su njegov put u Bruxelles u veljači, suradnja u ukrajinski krizi i postavljanje stručnjaka za Europu na glavne funkcije u State Departmentu. Među njima je i buduća državna tajnica Condoleeza Rice, koja bi se, međutim, pokažu li se Europljani nepomirljivi, mogla naći nadjačana od strane starih orlova administracije – dopredsjednika Dicka Cheneya i ministra obrane Donalda Rumsfelda.